text: Frivillige brandværn - en tysk tradition i Sønderjylland
  05 marts 2018 kl. 17.21
  Traditionen med frivillige brandværn i Sønderjylland stammer fra tiden under tysk herredømme efter 1864.
  Forskellen mellem en brandmand i Sønderjylland og så i resten af landet er kun lønnen. Og så selvfølgelig titlen og traditionen.
  I Sønderjylland er man frivillig brandmand, i resten af landet deltidsansat brandmand. De har samme uddannelse og løser de samme opgaver. Begge udgør førsteindsatsen i størsteparten af landets kommunale beredskaber. Men sønderjyderne melder sig til frivillige brandværn, som er en tysk tradition.
  Da Danmark tabte krigen i 1864, og Sønderjylland blev tysk, opstod de frivillige brandværn over alt i landsdelen.
  ​Forskellen på brandmænd
  Frivillig i brandværn:Har gennemført brandmandsuddannelsen og fungerer som deltidsbrandmand uden lønDeltidsbrandmand:Har et andet job ved siden af livet som brandmandFultidsbrandmand:Har et fuldtidsjob som brandmand. Fuldtidsbrandmanden er på brandstationen og rykker ud ved alarm(Kilde: Danske Beredskaber)
  Det første frivillige brandværn blev oprettet i Tønder i 1869 efter en voldsom brand i byen. Siden hen spredtes ideen om ulønnet brandslukning i hele Nordslesvig (Sønderjylland, red.), hvor lokale frivillige brandværn stod for brandslukningen.
  De frivillige brandværn har også fungeret som frirum, hvor dansk- og tysksindede kunne mødes og løse opgaver til gavn for alle.
  De frivillige brandmænds primære forening er Sønderjysk Frivillige Brandværnsforbund (SFB). 
  De sønderjyske brandfolk arbejder ud fra ca. 50 brandstationer i Sønderjylland og udgør her reelt det operative brandvæsen. Der er omkring 1.200 frivillige brandmænd i Sønderjylland, som arbejder side om side med de fuldtidsprofessionelle brandmænd i kommunerne.
  Mange af brandværnene har bevaret tilknytningen til Tyskland på den måde, at de enkelte brandværn har venskabsbrandværn syd for grænsen.
  Ved beredskabsreformen i 2014 blev 87 brandvæsener i Danmark pålagt inden januar 2016 at skulle sammenlægges i færre og større enheder.
  I dag findes der 24 kommunale og tværkommunale redningsberedskaber. I Syd- og Sønderjylland er det:
  Sønderborg Brand og Redning
  Brand og Redning Sønderjylland
  Sydvestjysk Brandvæsen
  Trekantområdets Brandvæsen (TrekantBrand)
  Sydøstjyllands Brandvæsen
  Her er en oversigt over alle de frivillige brandværn i Sønderjylland:
  
  [cke_placeholder_teaser_teaser:"{\"nid\":\"116460\"}"]
   
  ​
  